Filovci, 12. 10. 2022

**Dragi mladi prijatelji, ki bivate po širnem svetu!**

V tem širnem svetu, ki je obdan okoli nas, bi vam rad sporočil, da niste sami. Svet je velik, raznolik in pisan, tako kot ljubezen ter mladi po svetu. Ni važno, kateri rasi, verski izpovedi, državi pripadaš, zapomni si, da si edinstven in da si del sveta, ki ga lahko tudi mi mladi spremenimo.

Veliko ljudi reče, da svet stoji na mladih, ampak kako bo stal svet na mladih, če nekateri mladi ne sprejmejo drugačnosti in ne kažejo enakopravnosti med drugimi? Enakopravnost in drugačnost, o tem bi lahko dolgo razpravljali. Ne smemo se bati drugačnosti, drugačno mislečega, navsezadnje smo pod kožo vsi enaki.

Hočem vam sporočiti, dragi prijatelji, da moramo sprejemati vse, ne glede na raso, spol in versko izpoved. Vsi smo ljudje in vsi smo enakopravni. Največja napaka, ki jo radi delamo mladi, je, da obsojamo ljudi po videzu oz. po zunanjosti. Priznam, tudi sam sem že to naredil in sem se zmotil o njih. Ne smemo soditi ljudi po zunanjosti oz. videzu.

Rad bi vam sporočil tudi nekaj o ljubezni. Ljubezen lahko traja dolgo ali kratko, je lahko močna ali šibka, lahko je ljubezen na dolgo razdaljo. O ljubezni lahko govorimo na dolgo in široko. Vsak mladostnik se je ali se bo slej ko prej znašel v zvezi. Saj vemo, kako je, ko smo zaljubljeni. Slišimo travo, kako raste in smo čisto zasanjani in nad oblaki. Ko pa ta ljubezen mine in se zveza prekine, postanemo potrti, ampak vse počasi mine. Vedno rečejo, saj še je veliko rib v morju, ampak ne tistih ta pravih.

Z mladimi lahko sodelujemo preko različnih projektov; najbolj razširjen projekt po šolah je Erasmus+. Na Erasmusu spoznaš veliko ljudi in se celo zaljubiš oz. zatreskaš, govorim iz izkušenj. Projekt Erasmus+ nam pomaga spoznavati nove ljudi po svetu, spoznavati raznolikost, običaje in še bi lahko našteval. Svet lahko spreminjamo že z majhnimi dejanji, majhna dejanja, ki na koncu lahko postanejo velika. Boljši svet lahko ustvari vsak posameznik, če sam pri sebi sprejme, da ne bo več oz. da bo poskušal manj obsojati ljudi po videzu oz. zunanjosti in bolj sprejemati druge. To je že sprememba oz. dejanje za boljšo družbo, za boljši svet. Včasih nam manjka medsebojnega sodelovanja. Včasih nas medsebojno sodelovanje prav zbliža, spoznamo, da nam je neka oseba všeč, ki nam prej sploh ni bila.

Vsi vemo, da se mladi po svetu spopadajo s številnimi dilemami, vprašanji, izzivi in da starejši ne prisluhnejo vedno. Odrasle bi rad predvsem opozoril na poslušnost, da naj poslušajo svojega mladostnika. Odrasli ne gledajo na svet isto kot mladostniki. Mi mladostniki gledamo na svet drugače. Seveda nas starši kdaj pa kdaj tudi skregajo, ampak z dobrim namenom. Če mislimo, da nas zaradi tega imajo manj radi, se motimo. Starševska ljubezen je ena izmed prvih ljubezni, s katero se srečamo v življenju. Starševska ljubezen je res tisti prvi stik z ljubeznijo. Če mene vprašate, je starševska ljubezen ena izmed edinih ljubezni, ki je večna.

Svet brez mladih bi bil pust. Brez ljubezni v mladostnih oz. najstniških letih, brez vragolij. Po mojem bi se odrasli hitro naveličali sveta brez mladih, saj mi mladi popestrimo dan.

Moj odnos do vrstnikov oz. sošolcev je spoštljiv, ampak ko prekoračijo meje, se znam tudi razjeziti in jim povedati, kar je prav. Odnosi bi se lahko izboljšali, če bi se mladi veliko bolj sprejemali in ne iskali slabosti ter razlik med drugimi.

Prav lepo je gledati dva zaljubljenca, ki sta zaljubljena, a si ne upata priznati. Spogledujeta se cel čas, včasih pomežikneta, se celo smejita drug drugemu, čeprav ni smešno. Nekateri zaljubljeni pa dobijo navdih za pisanje ljubezenskih pesmi. Ljubezen dela čuda. Ljubezen ima svoj čar, da te spremeni, včasih na boljše, včasih pa bolj na »noro«, če se smem tako izraziti.

Nekateri pravijo, da je ljubiti in imeti rad nekoga eno in isto, v resnici pa ni. Vsak si po svoje razlaga. Ljubiš lahko le eno pravo osebo, rad pa lahko imaš veliko ljudi, npr. starše, prijatelje, živali, celo telefon. Vsak si po svoje razlaga ta dva pojma.

Dragi mladostnik, vrstnik, prijatelj, medsebojna ljubezen in spoštovanje drug do drugega sta prav poseben ključ do boljšega sveta v prihodnosti, življenja, spoštovanja drugih in seveda ljubezni.

**Vse dobro v prihodnosti vam želim.**

Jakob Vuk, 9. a

OŠ Bogojina